**Likumprojekta “Grozījumi likumā “Par hidroelektrostaciju hidrotehnisko būvju drošumu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi likumā “Par hidroelektrostaciju hidrotehnisko būvju drošumu”” (turpmāk – likumprojekts) paredz, ka hidroelektrostaciju (turpmāk – HES) hidrotehnisko būvju drošuma uzraudzības funkcija tiek nodota Būvniecības valsts kontroles birojam (turpmāk – BVKB) vai attiecīgajai pašvaldībai, kuras teritorijā atrodas HES hidrotehniskā būve, atkarībā no HES hidrotehniskās būves klases. Tāpat likumprojekts paredz pilnveidot likumā lietotos terminus, nodrošinot vienotu pieeju ar Būvniecības likumā lietotajiem terminiem, kā arī precizēta paziņošanas kārtība, ja kāda no HES hidrotehniskajām būvēm zaudē noturību vai stiprību un notiek nekontrolēta ūdens noplūde. Vienlaikus likumprojekts nosaka ierobežojumu laikā, kādā elektroenerģijas ražošanas pārtraukšana neatbrīvo HES valdītāju no drošuma programmas pildīšanas, proti, nākamo divu gadu periodā. Paredzēts, ka likumprojekts stāsies spēkā 2020. gada 1. septembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pamatojoties uz Ministru kabineta 2019. gada 16. jūlija sēdes protokola Nr. 33 88.§ “Informatīvais ziņojums “Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām”” 3. punktu, Ekonomikas ministrijai tika uzdots izstrādāt un ekonomikas ministram noteiktā kārtībā iesniegt izskatīšanai Ministru kabinetā tiesību aktu projektus par grozījumiem normatīvajos aktos attiecībā uz enerģētikas politikas administrēšanas funkcijas nodošanu BVKB. |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Informatīvajā ziņojumā “Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām” (turpmāk – informatīvais ziņojums) norādīts, ka Ekonomikas ministrija vienlaikus izstrādā enerģētikas politiku un tās nosacījumus, ievieš un īsteno enerģētikas politikas nosacījumus, uzrauga un kontrolē enerģētikas politikas ieviešanas un īstenošanas nosacījumu izpildi, kā arī vienlaikus piemēro Latvijas Republikas normatīvajos aktos noteiktos maksājumus vai nodevas par kāda no minēto nosacījumu neīstenošanu vai nepildīšanu. Secināts, ka šo daudzo funkciju un uzdevumu veikšana nenotiek pilnvērtīgi pieejamās kapacitātes dēļ, kas savukārt liedz iesniegto ziņojumu, pārskatu u.c. dokumentu kvalitatīvu un detalizētu izvērtēšanu. Tāpat arī pastāv risks par soda sankciju piemērošanu Latvijai ES normatīvo aktu neieviešanas un neizpildes gadījumā. Lai novērstu minēto situāciju, informatīvajā ziņojumā izvērtēti dažādi risinājumi, no kuriem viens ir enerģētikas politikas administrēšanas funkcijas nodošana BVKB.Veicot grozījumus Elektroenerģijas tirgus likumā, Enerģētikas likumā, Energoefektivitātes likumā, likumā “Par zemes dzīlēm”, enerģētikas politikas administrēšanas funkcija tika nodota BVKB. Ministru kabineta 2019.gada 10.decembra sēdē tika atbalstīti grozījumi virknē Ministru kabineta noteikumos, kas ir saistīti ar iepriekš minētajiem likumiem. No 2020.gada 1.janvāra enerģētikas politikas administrēšanas funkcija tika nodota BVKB, izveidojot atsevišķu struktūrvienību, kas nodarbojas ar elektroenerģijas obligātā iepirkuma mehānisma uzraudzību un kontroli, aizsargātā lietotāja tirdzniecības pakalpojuma sniegšanu, energoefektivitātes jautājumu administrēšanu, transporta enerģijas nosacījumu izpildes uzraudzību un kontroli, kā arī ar naftas produktu jautājumu administrēšanu.Pašlaik spēkā esošā likuma “Par hidroelektrostaciju hidrotehnisko būvju drošumu” (turpmāk – likums) regulējums paredz, ka HES hidrotehnisko būvju drošuma uzraudzības funkciju veic Ekonomikas ministrija. HES hidrotehnisko būvju valdītājiem jāiesniedz Ekonomikas ministrijai HES hidrotehnisko būvju civiltiesiskās atbildības apdrošināšanas polises kopiju, HES hidrotehnisko būvju drošuma programmas vienu eksemplāru, kā arī katru gadu līdz 1.jūnijam jāiesniedz HES hidrotehnisko būvju drošuma deklarāciju, kurā iekļauts pārskats par drošuma programmas izpildi. Tāpat arī HES hidrotehnisko būvju valdītājiem vismaz 30 dienas iepriekš ir jāinformē Ekonomikas ministrija gadījumā, ja ir nolemts pārtraukt HES hidrotehniskās būves ekspluatāciju.Ņemot vērā, ka būvniecības kontroli īsteno pašvaldības, pieņemot lēmumus par attiecīgajā teritorijā esošajām būvēm, ko nosaka Būvniecības likuma 7.pants, likumprojektā noteikts, ka B un C klases HES hidrotehnisko būvju drošuma uzraudzības funkcija tiek nodota attiecīgajai pašvaldībai, kuras teritorijā atrodas HES hidrotehniskā būve. Likumprojektā A klases HES hidrotehnisko būvju (proti, Daugavas HES kaskāde) drošuma uzraudzības funkcija tiek nodota BVKB. HES hidrotehnisko būvju drošuma klases ir noteiktas likuma 3.panta pirmajā daļā, no kā izriet, ka A klase ir būves, kuru avāriju rezultātā rodas draudi fiziskās personas dzīvībai un veselībai, tiek nodarīts būtisks zaudējums fizisko un juridisko personu īpašumam un būtisks kaitējums videi, savukārt B un C klasē ietilpst būves, kuru avāriju rezultātā nerodas draudi fiziskās personas dzīvībai un veselībai, taču tiek nodarīts zaudējums fizisko un juridisko personu īpašumam un kaitējums videi vai arī šis zaudējums ir nenozīmīgs. Tādējādi atbilstoši grozījumi iekļauti likumprojekta 4. panta otrajā daļā, 5. pantā, 8. panta otrajā daļā un 9. pantā, nosakot, ka minētie dokumenti ir jāiesniedz BVKB vai pašvaldības noteiktai institūcijai vai amatpersonai, kura pilda būvvaldes funkcijas. Kā arī, lai nodrošinātu vienotu pieeju attiecībā uz terminu lietojumu, likumprojektā precizēti 3. panta otrajā daļā lietotie termini saskaņā ar Būvniecības likumā lietotajiem terminiem, piemēram, “projektētājs” ir aizstāts ar “būvprojekta izstrādātājs”. Tāpat tiek noteikts, ka gadījumā, ja kāda no HES hidrotehniskajām būvēm zaudē noturību vai stiprību un notiek nekontrolēta ūdens noplūde, HES valdītājs par to paziņo lejpus esošo hidrotehnisko būvju valdītājiem, elektroenerģijas pārvades un sadales sistēmas operatoriem un Valsts ugunsdzēsības un glābšanas dienesta centrālajam sakaru un vadības punktam (likumprojekta 11. pants).Likuma 8. panta trešajā daļā noteikts, ka “elektroenerģijas ražošanas pārtraukšana neatbrīvo HES valdītāju no drošuma programmas pildīšanas”. Līdz ar grozījumiem likumprojektā ir noteikts laika ierobežojums, proti, nākamo divu gadu periods. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, AS “Latvenergo” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts skars hidrotehnisko būvju valdītājus, personas, kas uz līguma pamata sniedz pakalpojumus hidrotehnisko būvju ekspluatācijas nodrošināšanai, kā arī BVKB un pašvaldību darbiniekus, kas veiks ar HES hidrotehnisko būvju drošuma uzraudzīšanu un kontroli saistītos amata pienākumus.  |
| 2. | Tiesiskā regulējuma ietekme uz tautsaimniecību un administratīvo slogu | Līdz ar enerģētikas politikas administrēšanas funkciju un uzdevumu nodošanu BVKB un pašvaldībām tiks centralizētas enerģētikas politikas administrēšanas atbalsta funkcijas un apvienotas saistītās funkcijas, padarot efektīvāku šo funkciju īstenošanu un valsts pārvaldi kopumā. Tiesiskais regulējums palielina administratīvo slogu BVKB un pašvaldībām, savukārt Ekonomikas ministrijai administratīvais slogs samazināsies. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Uz likuma “Par hidroelektrostaciju hidrotehnisko būvju drošumu” pamata ir izdoti Ministru kabineta 2010. gada 26. janvāra noteikumi Nr. 70 “Noteikumi par hidroelektrostaciju hidrotehnisko būvju drošuma programmām un deklarācijām”, Ministru kabineta 2006. gada 25. aprīļa noteikumi Nr. 319 “Noteikumi par hidroelektrostaciju hidrotehnisko būvju valdītāja civiltiesiskās atbildības obligāto apdrošināšanu” un Ministru kabineta 2003. gada 25. februāra noteikumi Nr. 93 “Aizsprostu un hidroelektrostaciju hidrotehnisko būvju drošuma kontrolmērietaišu aizsardzība un aizsargjoslu noteikšanas metodika”.  |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts tika publicēts Ekonomikas ministrijas un Valsts kancelejas tīmekļa vietnē sabiedriskajai apspriešanai. Kā nākamais solis būs likumprojekta izsludināšana Valsts sekretāru sanāksmē.  |
| 2. | Sabiedrības līdzdalība projekta izstrādē | Sabiedrībai tika dota iespēja izvērtēt projektu Ekonomikas ministrijas un Valsts kancelejas tīmekļa vietnē un izteikt par to viedokli. |
| 3. | Sabiedrības līdzdalības rezultāti | Sabiedriskās apspriešanas ietvaros tika saņemts atzinums no BVKB. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, AS “Latvenergo” |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Izmaiņas attiecībā uz enerģētikas politikas administrēšanas funkcijas nodošanu BVKB notika esošā resora ietvaros, pārvirzot amata vietas no Ekonomikas ministrijas uz BVKB. Tādējādi BVKB tika izveidotas atsevišķas struktūrvienības, kas no 2020.gada veic minēto funkciju. Papildu funkcija tiek uzdota pašvaldības noteiktai institūcijai vai amatpersonai, kura pilda būvvaldes funkcijas. |
| 3. | Cita informācija | BVKB nepieciešamais finansējums enerģētikas politikas administrēšanas funkcijas īstenošanai noteikts likumprojektā “Par valsts budžetu 2020. gadam” un likumprojektā “Par vidēja termiņa budžeta ietvaru 2020., 2021. un 2022. gadam” Ekonomikas ministrijas jaunajā apakšprogrammā 29.06.00 “Enerģētikas jautājumu administrēšana” un apakšprogrammā 29.01.00 “Naftas produktu rezervju uzturēšana” paredzētā finansējuma ietvaros. |

Ekonomikas ministrs J. Vitenbergs

Vīza:

Valsts sekretāra pienākumu izpildītāja,

valsts sekretāra vietniece I. Beināre

Inese Karpoviča, 67013192

Inese.Karpovica@em.gov.lv